BANPU วอลุ่มพุ่ง-ซื้อระยะยาวมี upside จาก”หงสา” นำบ.ลูกเข้าตลาดฯ
BANPU วอลุ่มพุ่ง บล.คันทรี่ กรุ๊ป มองราคาถ่านหินซบเซาเป็นจังหวะซื้อระยะยาว-เป้าใหม่ 32.75 บ.โดย ณ เวลา 15.54 น.อยู่ที่ 25.00 บาท บวก 0.50 บาท หรือ 2.04% มูลค่าการซื้อขาย 404.67 ล้านบาท
13 ก.ค. 2558

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 15.54 น.อยู่ที่ 25.00 บาท บวก 0.50 บาท หรือ 2.04% มูลค่าการซื้อขาย 404.67 ล้านบาท ขณะที่ดัชนีหุ้นไทยโดยรวมบวก 0.44%

บล.คันทรี่ กรุ๊ป ประเมินราคาหุ้น BANPU ยังถูกราคาถ่านหินที่ซบเซากดดัน แต่มีมุมมองว่าจะเป็นโอกาสสำหรับการลงทุนในระยะยาวจากราคาหุ้นอยู่ใกล้กับ Book value และมองว่าธุรกิจไฟฟ้าจะมาเป็นพระเอกช่วยหนุนการเติบโตของกำไรของ BANPU ในระยะกลาง เพื่อรอราคาของถ่านหินที่มีโอกาสฟื้นกลับมาจากราคาที่ซบเซาในปัจจุบันในระยะยาว (3-5 ปี) แนะนำ “ซื้อ” ราคาเป้าหมายปี 58 ที่ 32.75 บาท
อีกทั้ง มีมุมมองบวกต่อการลงทุนในลักษณะโรงไฟฟ้าปากเหมือง จากที่มองว่าจะช่วยหนุนให้ BANPU มีกระแสเงินสดที่สม่ำเสมอมากขึ้น เมื่อเทียบกับธุรกิจหลักที่มีผลประกอบการที่ผันผวนตามราคาของถ่านหิน โดยเงินลงทุนโครงการโรงไฟฟ้าหงสาอยู่ที่ 3,710 ล้านเหรียญสหรัฐ โดยคาดหวัง IRR ในระดับที่มากกว่า 10%
ทั้งนี้ ณ ราคาปัจจุบัน มี Dividend yield ที่ระดับ 4.89% และซื้อขายกันที่ระดับใกล้เคียงกับราคามูลค่าทางบัญชี ( PBV 0.88X) ซึ่งเหมาะแก่การเข้าซื้อในระยะยาว
สำหรับแนวโน้มผลประกอบการในไตรมาส 2/58 เบื้องต้นคาดว่าจะออกมาไม่โดดเด่น โดยปริมาณการผลิตจากเหมือง MANDALONG ลดลงจากแผนงานย้าย  long wall ซึ่งคาดว่าปริมาณผลิตของเหมืองออสเตรเลียจะลดลงราว 30% เมื่อเทียบกับไตรมาสก่อน
บล.ทรีนีตี้ แนะ”ซื้อ” BANPU ที่ราคาเป้าหมาย 33.80 บาท ด้วยปัจจัยหนุนดังนี้ (1) บาทอ่อนส่งผลบวกโดยตรงต่อรายได้และกำไรสุทธิ (2) PBV อยู่ในระดับต่ำกว่า 1 เท่า (3) มี upside จากโรงไฟฟ้าหงสา 5.72 บาทต่อหุ้น (4) เตรียมนำ Banpu Power เข้าจะทะเบียนในตลาดฯ คาดว่าจะรวมโรงไฟฟ้า BLCP โรงไฟฟ้าหงสา โรงไฟฟ้าในจีน  ขนาดรวมไม่ต่ำกว่า 1,400 MW ซึ่งรายละเอียดและกรอบระยะเวลายังอยู่ระหว่างการหารือ คาดว่าน่าจะเกิดขึ้นเร็วที่สุดอย่างน้อยช่วง Q1/59
แม้แนวโน้มธุรกิจหลักของ BANPU ยังถูกกดดันจากภาวะอุปทานส่วนเกินในตลาดและเศรษฐกิจจีนชะลอตัว อย่างไรก็ตาม ความต้องการใช้จากอินเดียและไต้หวันยังทรงตัวในระดับสูง ซึ่งจะช่วยชดเชยแรงกดดัน
ทั้งนี้ โครงการโรงไฟฟ้าหงสา ขนาดกำลังการผลิตติดตั้งรวม 1,878 MW (3 หน่วยๆ ละ 626 MW) มูลค่าราว 3.7 พันล้านเหรียญฯ เป็นการร่วมลงทุนระหว่าง BANPU 40% RATCH 40% และรัฐวิสาหกิจลาว 20% บนพื้นที่สัมปทาน 76 ตร.กม.อายุ 25 ปี ในระหว่างสัมปทานโครงการจะจำหน่ายไฟฟ้าให้ลาว จำนวน 100 MW และขายไฟฟ้าให้กับ กฟผ.จำนวน 1,473 MW หลังจากสิ้นสุดอายุสัมปทาน BANPU และ RATCH ต้องคืนโครงการทั้งหมดให้รัฐบาลลาว
 